**Ministru kabineta noteikumu projekta "Grozījumi Ministru kabineta 2008. gada 17. marta noteikumos Nr. 176 "Noteikumi par īpaša dokumenta formu un saturu krimināltiesiskajā sadarbībā ar Eiropas Savienības dalībvalstīm"" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Eiropas Parlamenta un Padomes 2014. gada 3. aprīļa Direktīva 2014/41/ES par Eiropas izmeklēšanas rīkojumu krimināllietās (turpmāk – Direktīva) stājās spēkā 2014. gada 19. maijā. Atbilstoši Direktīvas 36. pantam tās pārņemšanas termiņš dalībvalsts tiesību aktos ir **2017. gada 22. maijs.** |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Direktīva paredz vienotu sadarbības instrumentu – Eiropas izmeklēšanas rīkojumu, lai citā Eiropas Savienības (turpmāk – ES) dalībvalstī pieprasītu veikt procesuālo darbību ar mērķi iegūt pierādījumus vai saņemtu tos pierādījumus, kuri jau ir ES dalībvalsts kompetento iestāžu rīcībā. Direktīva paredz kompetento iestāžu noteikšanu, Eiropas izmeklēšanas rīkojuma izdošanas un nosūtīšanas nosacījumus, tā atzīšanu un izpildi, kā arī citus procesuālos noteikumus, ko ES dalībvalstu kompetentajām iestādēm jāievēro, nosūtot un saņemot Eiropas izmeklēšanas rīkojumu.  Papildus Eiropas izmeklēšanas rīkojuma procesuālajiem noteikumiem Direktīva paredz arī veidlapas, kuras kompetentajām iestādēm būs jāaizpilda, izdodot un saņemot Eiropas izmeklēšanas rīkojumu.  Direktīva paredz ne tikai Eiropas izmeklēšanas rīkojuma veidlapu, bet arī atsevišķu veidlapu paziņošanai par Eiropas izmeklēšanas rīkojuma saņemšanu, kā arī veidlapu, kas izmantojama gadījumos, kad tiek veikta telesakaru pārtveršana, bet tās dalībvalsts tehniskā palīdzība, kurā atrodas subjekts, kura dati ir pārtverami, nav nepieciešama – ar šo veidlapu nepieciešams informēt dalībvalsti par attiecīgo faktu.  Saeimā 2017. gada 30. martā 3. lasījumā tika pieņemts likumprojekts "Grozījumi Kriminālprocesa likumā" (Nr. 660/Lp12), kurā ietvertas normas, ar kurām tiek pārņemtas Direktīvas prasības, proti, Kriminālprocesa likumā tiks paredzēts jauns dokuments krimināltiesiskajā sadarbībā – Eiropas izmeklēšanas rīkojums. Likumprojekts "Grozījumi Kriminālprocesa likumā" (Nr. 660/Lp12) paredz, ka Latvijā Eiropas izmeklēšanas rīkojumu līdz kriminālvajāšanas uzsākšanai sagatavo procesa virzītājs, bet apstiprina uzraugošais prokurors, kriminālvajāšanā – sagatavo un apstiprina prokurors, bet iztiesāšanā – tiesa.  Ņemot vērā, ka Kriminālprocesa likuma 678. panta ceturtā daļa nosaka, ka, ja krimināltiesiskajā sadarbībā ar ES dalībvalstīm ir paredzēts īpašs dokuments, tā formu un saturu nosaka Ministru kabinets, nepieciešams papildināt Ministru kabineta 2008. gada 17. marta noteikumus Nr. 176 "Noteikumi par īpaša dokumenta formu un saturu krimināltiesiskajā sadarbībā ar Eiropas Savienības dalībvalstīm" (turpmāk – Noteikumi) ar 2.13., 2.14. un 2.15. apakšpunktu, kas paredz Direktīvas noteikto veidlapu izmantošanu, kā arī jaunu 13., 14. un 15. pielikumu, kas nosaka veidlapu formu un saturu.  Saņemot Eiropas izmeklēšanas rīkojumu, Latvijas kompetentā iestāde, kura paziņo ES dalībvalstij, kas nosūtījusi Eiropas izmeklēšanas rīkojumu, par tā saņemšanu (aizpildot veidlapu par Eiropas izmeklēšanas rīkojuma saņemšanu) ir – pirmstiesas procesā – Ģenerālprokuratūra, bet līdz kriminālvajāšanas uzsākšanai arī – Valsts policija. Savukārt pēc lietas nodošanas tiesai par Eiropas izmeklēšanas rīkojuma saņemšanu paziņo Tieslietu ministrija.  Eiropas izmeklēšanas rīkojumu pirmstiesas kriminālprocesā līdz kriminālvajāšanas uzsākšanai aizpilda procesa virzītājs, apstiprina uzraugošais prokurors, bet apstiprināto Eiropas izmeklēšanas rīkojumu ES dalībvalsts kompetentajai iestādei nosūta Latvijas kompetentā iestāde, kas līdz kriminālmeklēšanas uzsākšanai ir Valsts policija, ja procesa virzītājs ir Valsts policijas izmeklētājs vai Ģenerālprokuratūra, ja procesa virzītājs ir citas izmeklēšanas iestādes izmeklētājs. Kriminālvajāšanā Eiropas izmeklēšanas rīkojumu aizpilda un apstiprina prokurors, bet nosūta – Ģenerālprokuratūra. Iztiesāšanā Eiropas izmeklēšanas rīkojumu aizpilda un apstiprina tiesa. Tiesa arī Eiropas izmeklēšanas rīkojumu nosūta, ja izmantojot Eiropas Tiesiskās sadarbības tīkla mājaslapu, ir iespējams noskaidrot ES dalībvalsts kompetento vai izpildes iestādi, bet, ja kompetento iestādi nav iespējams noskaidrot, tad Eiropas izmeklēšanas rīkojumu nosūta Tieslietu ministrija.  Ja vienas vai vairāku ES dalībvalstu teritorijā nepieciešams veikt sakaru līdzekļu kontroli, bet nav nepieciešama attiecīgo dalībvalstu tehniskā palīdzība, procesa virzītājs aizpilda veidlapu, informējot par sakaru līdzekļu kontroles veikšanu ES dalībvalsts teritorijā, un nosūta to ar Latvijas kompetentās iestādes starpniecību. |
| 3. | Projekta izstrādē iesaistītās institūcijas | Ministru kabineta noteikumu projektu "Grozījumi Ministru kabineta 2008. gada 17. marta noteikumos Nr. 176 "Noteikumi par īpaša dokumenta formu un saturu krimināltiesiskajā sadarbībā ar Eiropas Savienības dalībvalstīm"" (turpmāk – Projekts) izstrādāja Tieslietu ministrija. |
| 4. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | 2014. gada 3. aprīlī pieņemta Eiropas Parlamenta un Padomes Direktīva 2014/41/ES par Eiropas izmeklēšanas rīkojumu krimināllietās, kas **stājās spēkā 2014. gada 19. maijā.**  Saskaņā ar Direktīvas 36. pantu tās **pārņemšanas termiņš** ir **2017. gada 22. maijs.** |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2014. gada 3. aprīļa Direktīva 2014/41/ES par Eiropas izmeklēšanas rīkojumu krimināllietās. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 5. pants | KPL 678. panta ceturtā daļa;  Projekta 1. punkts: Noteikumu 2.13. apakšpunkts | Tiks pārņemts pilnībā | Neparedz stingrākas prasības. |
| 16. pants | KPL 678. panta ceturtā daļa;  Projekta 1. punkts:  Noteikumu 2.14. apakšpunkts | Tiks pārņemts pilnībā | Neparedz stingrākas prasības. |
| 31. pants | KPL 678. panta ceturtā daļa;  Projekta 1. punkts:  Noteikumu 2.15. apakšpunkts | Tiks pārņemts pilnībā | Neparedz stingrākas prasības |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | |
| Cita informācija | | Nav. | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, izmeklēšanas iestādes, Ģenerālprokuratūra, rajona (pilsētas) tiesa, apgabaltiesa un Augstākā tiesa.  Projekta izpilde notiks esošo valsts institūciju ietvaros. Kompetento iestāžu loks, kas ir iesaistīts Eiropas izmeklēšanas rīkojuma atzīšanas, izpildes un izdošanas procesā, ir veidots, ievērojot šobrīd pastāvošo kārtību. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Lai arī Projekts paredz jaunu veidlapu ieviešanu, tas iesaistītajām institūcijām neparedz jaunas funkcijas – iesaistītās institūcijas jau līdz šim KPL ietvaros varēja pieprasīt tiesisko palīdzību procesuālās darbības veikšanai, kā arī citas valstis varēja lūgt Latvijai tiesisko palīdzību procesuālās darbības veikšanai, jauna ir tikai šī lūguma izteikšanas forma (veidlapa).  Jaunas valsts institūcijas netiek radītas, esošās institūcijas netiek likvidētas vai reorganizētas. |
| 3. | Cita informācija | Nav. |

*Anotācijas II, III, IV un VI sadaļa – Projekts šīs jomas neskar.*

Iesniedzējs:

|  |  |
| --- | --- |
| tieslietu ministrs | Dzintars Rasnačs |

Ozola 67036970

[Zane.Ozola@tm.gov.lv](mailto:Zane.Ozola@tm.gov.lv)